钦定古今图书集成/明伦汇编/交谊典/第073卷 > 《与苏武诗》汉·李陵
## 钦定古今图书集成/明伦汇编/交谊典/第073卷 > 《与苏武诗》汉·李陵

良时不再至，离别在须臾。屏营衢路侧，执手野踟蹰。
仰视浮云驰，奄忽互相逾。风波一失所，各在天一隅。
长当从此别，且复立斯须。欲因晨风发，送子以贱躯。

又

携手上河梁，游子暮何之。徘徊蹊路侧，悢悢不能辞。
行人难久留，各言长相思。安知非日月，弦望自有时。
努力崇明德，皓首以为期。

又

嘉会难再遇，三载为千秋。临河濯长缨，念子怅悠悠。
远望悲风至，对酒不能酬。行人怀往路，何以慰我愁。
独有盈觞酒，与子结绸缪。